Kedves Nyugdíjas Társak!

A járványveszély-helyzet miatt közös foglalkozásaink szünetelnek. Ez a Szervezetünk működését nem akadályozza. Minden feladatot naprakészen ellátok.

Tájékoztatlak Benneteket olyan tényekről, kérdésekről amelyek eljutottak hozzám.

A 2020. évi Közgyűlést megtartjuk az első lehetőség alkalmával. Külön meghívót küldök az időpontról. Ez a kialakult helyzet, illetve a bérelt terem használatbavételi lehetőségétől függ.

A 2020. június 10-re tervezett kirándulásunk elmarad. A befizetett utazási költség beszámításra kerülhet a szeptember 16-i kirándulásra, vagy visszafizetjük.

A 2020. július 29-30-ra tervezett Győr-Pozsony kirándulás reményeim szerint megtartható lesz. Azon múlik, hogy a tervezett program szerint nyitva lesznek-e a múzeumok, illetve a szálláshely fogad-e bennünket.

A Heves Megyei Nyugdíjas Szövetség által tervezett programok közül biztosan elmarad a 2020. május 15-i színházi előadás, a 2020. május 26-i gyöngyösi tánctalálkozó, a 2020. június 9-i poroszlói Öko-park látogatás, a regionális ének-, dal- és szavalóversenyek és az Országos Szövetség ezen versenyei. A befizetett részvételi költségek visszafizetésre kerülnek, amikor újra működni fog a szervezeti élet program szerint.

Kérlek Benneteket, figyeljétek a facebook zárt-csoportot és a Szervezet honlapját ([www.dobokatica.hu](http://www.dobokatica.hu/)).

Kívánok mindenkinek jó egészséget. Vigyázzatok magatokra és maradjatok otthon.

 Üdvözlettel: Kósa László elnök sk.